Statebondspele: SA spog met sóveel medaljes | Maroela Media
Suid-Afrika se mans-verspringers het so byna die 100 m-naellopers nagedoen deur eerste en tweede te eindig. Dit was egter nie goud en silwer nie, maar goud en brons. Suid-Afrika se twee sterre, Luvo Manyonga en Ruswahl Samaai, was briljant en hulle was deurentyd onder die voorste drie springers.
Manyonga, die huidige wêreldkampioen, het 'n nuwe Spele-rekord van 8,35 m met sy vierde sprong opgestel en met sy laaste sprong dit nog verder verbeter na 8,41 m.
Ruswahl Samaai het die bronsmedalje gewen met 'n sprong van 8,22 m.
Luvo Manyonga op 1 April (Foto: AP/Matt Dunham)
Die 35-jarige Sunette Viljoen het haar vierde Statebondspele-medalje in spiesgooi gewen toe sy 'n bronsmedalje in Australië ingepalm het. Viljoen se openingsgooi van 62,08 meter was haar beste van die dag. Viljoen het reeds twee goue medaljes by vorige Statebondspeles gewen (2006 en 2010). In 2014 het Sunette die silwer medalje in Glasgow gewen met 'n afstand van 63,13. Sy het dit opgevolg met 'n silwer medalje by die Rio Olimpiese Spele in 2016 (64,92).
Die Aussie Kathryn Mitchell het met haar openingsgooi 'n reuseafstand van 68.92 meter aangeteken om met die goue medalje weg te stap. Mitchell het met hierdie gooi ook 'n nuwe Spele-rekord daar gestel.
Reinhardt Hamman het 'n brons medalje in die mans F38 gewigstoot-kompetisie gewen met 'n afstand van 13,15 m.
In die 200 m-halfeind het Clarence Munyai en Ananso Jobodwana beide vir die finaal gekwalifiseer. Daar was byna 'n groot skok toe Jobodwana voor die tyd weggespring het, maar hy is nog 'n kans gegun nadat daar baie geraas in die stadion was. Die finaal word Donderdag om 13:56 gehardloop.
Flippie Walker en Nozipho Schroeder, 'n visueel-gestremde rolbalpaar, het Woensdag silwer in die B2/B3-kompetisie gewen.